Dokter in hof ná moord op eksvriendin se vriendArgieffoto (Foto; DarkoStojanovic, Pixabay) ŉ 32-jarige dokter van die Tintswalo-hospitaal in Mpumalanga bly in aanhouding ná hy Vrydag in die Acornhoek-landdroshof verskyn het in verband met ŉ moord wat by die woonkwartiere van dié hospitaal plaasgevind het. Kol. Mtsholi Bhembe, woordvoerder van die polisie, het gesê die moord het glo Sondag 13 Mei omstreeks 04:00 plaasgevind. “Dr. Surprise Mokoena het glo na sy eksvriendin, ŉ dieetkundige, se huis gegaan en haar saam met ŉ 32-jarige man, die slagoffer, aangetref. Daar het ŉ woordewisseling ontstaan,” het Bhembe gesê. Die verdagte het glo na sy motor gegaan, ŉ skerp voorwerp gaan haal, die twee uit die huis gejaag en die slagoffer in die bors gesteek. “Die slagoffer kon daarin slaag om na sy huis te ry en is by sy aankoms na die hospitaal gehaas waar hy beswyk het.” Volgens Bhembe kon die polisie aanvanklik nie die verdagte opspoor nie tot hy homself Woensdag aan die polisie oorgegee het. Sy saak is tot 23 Mei uitgestel wanneer hy na verwagting om borgtog sal aansoek doen.